
Charlie Chaplin in Modern Times เป็นหนังเสียดสีสังคมอเมริกาในยุคพัฒนาอุตสาหกรรม สะท้อนภาพระบบทุนนิยม และความยากจนทุกข์ระทมของคนอเมริกันในช่วง The Great Depression ภาพยนตร์เรื่องนี้ใช้การสื่อสารทฤษฎีคลาสสิก โดยการทำงานในองค์การหรือโรงงานที่พระเอกในเรื่องทำเป็นเหมือนกับการทำงานของเครื่องจักร มีการแบ่งงานแบ่งหน้าที่ออกเป็นส่วนๆอย่างชัดเจน ทุกคนต้องรับผิดชอบหน้าที่ของตน พนักงานเป็นเพียงเครื่องมือเท่านั้นโดยทำหน้าที่ใช้แรงงาน ปฏิบัติตามกฎเกณฑ์ที่องค์การวางไว้  โดยมีค่าตอบแทนหรือเงินเป็นแรงจูงใจในการทำงาน ส่วนบุคคลในระดับสูง เจ้านายหรือเจ้าของโรงงานนั้นเป็นผู้สั่งการหรือกุมอำนาจ ทำหน้าที่วางแผน ควบคุมดูแล ให้การทำงานเป็นไปอย่างมีประสิทธิภาพในทิศทางเดียวกัน และเป็นไปตามเป้าหมายที่กำหนดไว้ โดยบุคคลในระดับสูงต้องการประหยัดต้นทุนให้มากที่สุด เพื่อผลกำไรสูงสุด เป็นระบบที่เน้นการผลิตให้ได้จำนวนมาก พฤติกรรมของคนเป็นไปตามเหตุผลทางด้านเศรษฐกิจ ผลประโยชน์ขององค์การนั้นอยู่เหนือสิ่งอื่นใดและต้องมาก่อนเสมอ 
